Ursula von der Leyen, după discuțiile cu Iohannis: "Accentul a fost pus pe alegerile europarlamentare"
Preşedintele Klaus Iohannis a avut, miercuri, o întrevedere cu preşedintele Comisiei Europene, Ursula von der Leyen, iar discuţiile au vizat priorităţile europene, cu referire la alegerile europarlamentare.
"M-am bucurat să mă întâlnesc la Palatul Cotroceni cu preşedintele Comisiei Europene, Ursula von der Leyen. Am avut discuţii aprofundate pe cele mai importante subiecte europene, cu accent pe alegerile europarlamentare din 2024. Am convenit că menţinerea unităţii şi solidarităţii noastre pentru viitoarea arhitectură instituţională este cheia", a precizat şeful statului, pe platforma X.
Şefa Comisiei Europene, Ursula von der Leyen, se află în aceste zile la Bucureşti pentru a participa la Congresul Partidului Popularilor Europeni. Ea este candidatul unic pentru a conduce lista Popularilor Europeni la alegerile din iunie şi, prin urmare, pentru a obţine un nou mandat de cinci ani la şefia Executivului comunitar.
Sursa: Agerpres
Dată publicare:
06-03-2024 13:41